སྤྱིར་བཏང་དུ་དོ་བདག་གིས་ཁྲིམས་ཁང་ལ་ཞུ་གཏུག་བྱེད་དགོས་པའི་རྒྱུ་མཚན་ཡང་མང་ཤོས་མི་ལ་ཡིད་རྟོན་མེད་པ་དང་ཁྲིམས་ཀྱི་འདུ་ཤེས་མི་ལྡན་པར་ཐུག་ཡོད་པར་འདོད།སྔར་བོད་རང་ལ་མཚོན་ན་མནའ་དང་རྒྱུ་འབྲས།ཁྲེལ་དང་ངོ་ཚ་སོགས་ལ་བརྟེན་ནས་མི་དང་མིའི་བར་གནད་དོན་མང་པོ་ཞིག་རང་ཤུགས་ཀྱིས་ཐག་གཅོད་བྱེད་ཀྱིན་ཡོད་མོད།འོན་ཀྱང་སྤྱི་ཚོགས་འཕེལ་བ་དང་བསྟུན་ནས་དེ་དག་གི་ནུས་པ་ཡང་ཡལ་ཏེ།ད་ལྟ་བཅའ་ཁྲིམས་ཁོ་ནས་མིའི་ཀུན་སྤྱོད་དང་བྱ་སྤྱོད་ལ་གཅུན་སྡོམ་དང་ལམ་སྟོན་བྱེད་དགོས་བྱུང་།སྤྱི་དམངས་ཤིག་ཡིན་ཕྱིན་ངེས་པར་དུ་རྒྱལ་ཁབ་གང་དེའི་ཁྲིམས་སློབ་པ་དང་ཁྲིམས་ཤེས་པ།ཁྲིམས་སྲུང་བ་དང་ཁྲིམས་བཀོལ་རྒྱུ་ནི་སྤྱིའི་འགན་འཁྲི་ཡིན་པས།དེ་ལས་ལྡོག་ན་ད་གཟོད་ཁྲིམས་ཁང་དུ་མི་འགྲོ་ཐབས་མེད་རེད།སོང་ནའང་བཙན་ཤེད་དང་འུ་ཐུག་གིས་ལག་བསྟར་བྱེད་དགོས་བྱུང་བ་རེད།གལ་ཏེ།སྤྱི་དམངས་ཀྱི་ཡིད་རྟོན་ནུས་པའམ་འབྱུང་སྤུས་དང་ཁྲིམས་ཀྱི་འདུ་ཤེས་ཇེ་མཐོར་སོང་བ་ཡིན་ན་ངང་ངམ་ཤུགས་ཀྱིས་ཁྲིམས་ཁང་གི་ལག་བསྟར་བྱ་བ་ཡང་ཇེ་ཡང་ནས་ཁྲིམས་སྐྱོང་དུ་འགྱུར་ངེས་སོ།།